འབྲི་རྒྱུད་ཡེ་ན་དགོན་གྱི་རྒྱབ་ཕྱོགས་ན་མཁར་ཤུལ་ཞིག་ཡོད་པར་རྫོང་མགོ་ཟེར་ཞིང་།འདི་ནི་གླིང་གི་ཨ་ཡན་མཛངས་མའི་མཁར་ཤུལ་ཡིན་པ་དང་།འདི་ཉིད་ཆགས་ས་ཡང་གཉན་འདོང་གི་གཡས་ཀྱི་སྒང་བརྒྱུད་ནོར་བུའི་རྒྱན་གྱིས་སྤྲས་འདྲའི་རི་བོ་དང་སྤྱི་གཙུག་རིན་ཆེན་སྤུངས་འདྲའི་རི་བོ་བཅས་བརྒྱུད་ནས་རི་གླང་ཆེན་འདྲ་བ་ཞིག་གི་སྤྱི་གཙུག་ན་ཆགས་ཡོད་པ་ཡིན།ཨ་འདོང་ཕུ་བཞི་མདའ་བརྒྱད་དང་།གླིང་གི་ཨ་འདོང་ཕུ་ཟེར་བ་ཡང་གླིང་གི་ཨ་ཡན་མཛངས་མའྀ་མཚན་ལས་ཐོགས་ཚུལ་དང་།གླིང་གི་ཨ་ཡན་རྒྱལ་མོའི་ཟོ་དོར་ཡང་དེ་ནས་སྒང་བརྒྱུད་མ་ཆད་པར་ཡོད་པའི་འབྲི་རྒྱལ་གཉན་འདོང་ཡིན་པ་ཡོངས་གྲགས་ཡིན།རྫོང་མགོའི་གཡོན་ངོས་ཀྱི་བྲག་གི་སྒང་མགོ་ན་འབྲུག་མོའི་མཁར་མགོ་ཟེར་བའི་རྡོ་རྩིག་ཆེན་པོ་ཡོད་པ་ཡང་འབྲུག་མོའི་མཁར་ཤུལ་ཡིན་ཟེར་ཞིང་།སྔར་དུས་རྫོང་མགོའི་ཕར་ཁ་ལ་ནེའུ་རྫོང་ཟེར་བ་ཞིག་ཡོད་པ་ཡང་གླིང་གི་ནེའུ་ཆུང་གི་རྫོང་ཡིན་སྐད་འདུག།རབ་བྱུང་བཅུ་གཅིག་པའི་ནང་དུ་དྲུང་དཀོན་མཆོག་ལེགས་པས་སྡེ་དགེའི་བླ་ཆེན་ལ་མགོ་བཏགས་མ་ཞུས་བར་གླིང་གི་ཨ་ཡན་རྒྱལ་མོའི་མི་རྒྱུད་ཀྱིས་ཡུལ་འདིའི་དཔོན་མཛད་དེ་དགོན་ཡུལ་གཉིས་ཀ་ལ་དབང་དུ་བསྒྱུར།དེ་སྐབས་ཨ་འདོང་ཕུ་བཞི་མདའ་བརྒྱད་ལ་སྡེ་འབངས་སྟོང་ཕྲག་ལྷག་ཡོད་ཚུལ་འདུག།ཨ་ཡན་མཛངས་མའི་གཉེར་པ་ཁམས་རྗེས་ཀྱི་མི་རྒྱུད་ད་ལྟར་འཆང་མདའ་བ་འདི་ཡིན་ཞིང་།གྲུབ་དབང་སངས་རྒྱས་བསྟན་འཛིན་སོགས་དམ་པའི་སྐྱེས་བུ་མང་བར་བྱོན།འདིའི་མི་རྒྱུད་ལ་རྣ་བ་ཉིས་བརྩེགས་ལྟ་བུ་ཞིག་ཡོད།ཡང་མཁར་རྫོང་འདི་ཉིད་སྟག་རོང་བློན་པོ་འབུམ་དཔོན་ཐོག་རྒོད་འབར་བའི་མཁར་ཤུལ་ཡིན་ཚུལ་འདུག་ཅིང་།མཁྱེན་སྤྲུལ་འཇམ་དབྱངས་ཆོས་ཀྱི་བློ་གྲོས་འདི་ནས་ཕེབས་སྐབས་སུའང་ལྐོག་གྱུར་མངོན་གཟིགས་ཀྱིས་འབུམ་དཔོན་ཐོག་རྒོད་འབར་བའི་མཁར་ཤུལ་ཡིན་པར་གསུངས་ལ།འབུམ་དཔོན་གྱིས་འདི་ནས་མདའ་འཕངས་ཏེ་ཕར་ཁ་རབ་འབུས་གྲོང་ན་རྡོ་ཞིག་ལ་མདའ་རྟགས་བཞག་པ་མཇལ་རྒྱུ་ཡོད།སྔར་དུས་རྫོང་མཁར་ཤིན་ཏུ་ཆེ་བ་ཞིག་ཡོད་པ་སོག་དམག་དང་ཉག་དམག་གིས་གཏོར་བརླགས་བཏང་།གྱང་རོ་ཆེན་པོ་ཡོད་པ་དབྱར་གནས་ལྷ་ཁང་བཞེངས་དུས་བཤིགས་ནས་གྱང་ས་བྱས་པས་ད་ལྟར་སྒྲུབ་ཁང་གི་གཡོན་ངོས་ཀྱི་གྱང་དུམ་དེ་ལས་ལུས་མི་འདུག།རྫོང་མགོ་ནས་འབྲི་ཆུ་ཁ་བར་གླིང་དཔོན་གྱིས་རྟ་ཆུ་བླུད་ཁྲིད་ས་རེད་ཟེར་བའི་ལམ་གཡས་གཡོན་དུ་གྱང་ར་བྱས་ནས་ཡོད་པ་དང་།རྒྱུན་དུ་རྫོང་མགོར་འགྲོ་ཡིན་ཟེར་བའི་མི་མིན་གྱི་རྒྱུ་འགྲུལ་མང་པོ་ཡོད་འདུག།ཕྱིས་པདྨའི་རྒྱལ་ཚབ་ཆེན་པོ་ཨ་ཁྲི་གཏེར་སྟོན་ནམ་འབྲི་གཏེར་འོད་གསལ་རྡོ་རྗེ་ཡེ་ན་དགོན་དུ་ཕེབས་ནས།སྣྲོན་ཟླའི་ཚེས་ཉེར་ལྔའི་ཉིན་དབྱར་གནས་ལྷ་ཁང་གི་སྒོ་ནས་ཡར་གཟིགས་པས།རྫོང་མགོའི་མཁར་གྱི་གཡོན་འཁྲིས་ཕ་ཝང་ཞིག་གི་སྟེང་ནས་གླིང་རྗེ་གེ་སར་རྒྱལ་པོ་སྐུ་ལ་ཁྲབ་རྨོག་འཁོར་གསུམ་བསྐོར་བ་ཞིག་གིས་ཞལ་གཟིགས་ཤིང་།དེ་ནས་དགོན་གྱིས་གེ་སར་གསོལ་མཆོད་མཛད་དགོས་འདུག་གསུངས་ནས་དེ་ཕྱིན་དགོན་པས་ལོ་བསྟར་སྣྲོན་ཟླའི་ཉེར་ལྔ་ལ་གེ་བསང་གསོལ་ལོ་ཆེན་པོ་མ་ཆགས་པར་འདོན་གྱི་ཡོད།